
Uznesenie Okresný súd Liptovský Mikuláš, v právnej veci A. B., nar. X. X. XXXX, trvale bytom C. XXX/XX, XXX XX D. E., hospitalizovaná v uzavretej časti psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš, v konaní o prípustnosti prevzatia a držania v zdravotníckom zariadení, takto rozhodol: Prevzatie A. B., nar. X. X. XXXX, zdravotníckym zariadením Liptovská nemocnica s poliklinikou MUDr. Ivana Stodolu Liptovský Mikuláš, so sídlom Palúčanská 25, Liptovský Mikuláš 031 23, IČO: 173 36 163, je prípustné. odôvodnenie: 1. Podaním zo dňa 17. 6. 2026 psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš súdu oznámilo, že dňa 16. 6. 2026 bola prevzatá na uzavretú časť psychiatrického oddelenia A. B., nar. X. X. XXXX, bez svojho informovaného súhlasu. 2. Podľa § 6 ods. 9 písm. d) zákona číslo 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, informovaný súhlas pacienta sa nevyžaduje v prípade ambulantnej starostlivosti alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 3. Podľa § 262 ods. 1 Civilného mimosporového poriadku, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 4. Podľa § 262 ods. 2 CMP, súd vydá uznesenie do piatich dní od obmedzenia osobnej slobody umiestneného. 5. Po oboznámení sa s názorom ošetrujúcej lekárky C. F. G. a so zdravotnou dokumentáciou pacientky dňa 17. 6. 2026 súd zistil, že A. B. bola dňa 16. 6. 2026 v nočných hodinách privezená v sprievode dcéry a jej priateľa na psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš, pre podozrenie zo psychózy, pričom bola pacientka paranoidne nastavená, v domácom prostredí mala dezorganizované správanie, úporná insomnia. Podľa udania rodiny tento jej psychický stav trvá už približne tri týždne, s postupnou progresiou. Pacientka doma rozprávala sama so sebou, vyhadzovala, prekladala veci, mala pocit, že im niekto chodí po dome. Dňa 16. 6. 2026 bola do domu privolaná služba rýchlej zdravotnej pomoci (RZP). Pacientka rodinou popisované veci poprela. Do nemocnice bola prijatá pre riziko z premeškania. Pri príjme jej bola stanovená diagnóza F25.0, t. j. schizoafektívna porucha, manický typ, nebezpečná voči sebe samej a okoliu. Pri príjme bola pacientka orientovaná všetkými modalitami, anamnesticky prítomné známky dezorganizovaného správania, agresivity voči rodine, najmä manželovi. Pacientka bola odmietavá, dysforická, afektívne labilná, zvýšená intrapsychická tenzia, nekritická k svojmu zdravotnému stavu, bola s ňou sťažená
spolupráca. Bola tiež paranoidne nastavená voči otcovi, manželovi a synovi, s dopadom na emotivitu a správanie. Miestami odpovedala neadekvátne, po pár slovách sa uložila na lôžko a pod. Tvrdila, že je len unavená, vyčerpaná. Poprela tvrdenie rodiny, že by manželovi nadávala. Ďalej uviedla, že ju rodina a kolegovia v práci ohovárajú. Vo vnímaní boli suspektne zistené akustické halucinácie (mrmlala si, dávala si otázky, na ktoré si vzápätí odpovedala). Pacientka bola umiestnená na štandardné lôžko, bez fixácie. Liečená je medikamentózne, podávaním tabletiek. Jej aktuálny zdravotný stav bol ku dňu 17. 6. 2026 nezmenený. Naďalej je s ňou sťažená spolupráca, je paranoidná, odmietavá k hospitalizácii a nekritická k zdravotnému stavu. Lieky užíva, stravu prijíma. Ide u nej o piatu hospitalizáciu na psychiatrickom oddelení, naposledy v máji 2022. Ambulantnou formou sa psychiatricky lieči od roku 2022 v tejto nemocnici u H. B.. Poslednú kontrolu mala v júli 2025. Zdravotný stav bol stabilizovaný, ďalšia kontrola mala byť podľa potreby. Predpokladaná doba hospitalizácie pacientky na uzavretej časti psychiatrického oddelenia závisí od jej zdravotného stavu, približne dva týždne. 6. Podľa prijímacej lekárskej správy zo dňa 16. 6. 2026 pacientka k svojej osobe a k okolnostiam veci uviedla: „Pani doktorka, ja som bola dneska aj v práci, no nebola som predtým pár dní, lebo som bola vyčerpaná, kvôli môjmu otcovi a manželovi, to oni ... nebudeme pani doktorka o tom, nepýtajte sa na minulú hospitalizáciu. A vy neviete? nemáte záznamy, ja nebudem o tom hovoriť.“ 7. Z prijímacej lekárskej správy zo dňa 16. 6. 2026 boli zistené tvrdenia rodiny, podľa ktorých sa za posledné tri týždne psychický zdravotný stav pacientky výrazne zhoršil. Prestala sa baviť s otcom. Rodinný kalendár s fotkami zahodila do smetného koša. Často si mrmlala, položila si otázku, na ktorú si sama aj odpovedala. Tri týždne konštantne v noci vstala a chodila po dome, prekladala veci. Aj príbuzní na nej dlhšiu dobu pozorovali, že je konfliktná, smutná (stále riešila smrť matky z roku 2006). 8. Vzhľadom na to, že výsluch pacientky bolo možné vykonať, súd ju preto dňa 18. 6. 2026 vyslúchol v uzavretej časti psychiatrického oddelenia. Pacientka po procesnom poučení k veci uviedla, že na psychiatrické oddelenie bola dobrovoľne privezená dcérou a jej priateľom, pretože už sama pociťovala, že potrebuje odbornú lekársku pomoc. Dôvodom bola jej únava, vyčerpanosť z práce, ale hlavne manžel, ktorý jej najviac ublížil tým, že ju neustále kontroluje, riadi. Manžel sa doma o nič nestará, je nezamestnaný, leží na gauči, chodí sa bicyklovať, pýta sa, čo budú jesť a pod. Celá ťarcha o rodinu je na nej, odkedy sa im narodila dcéra. Kedysi mali spolu dve firmy, ktoré v roku 2018 ukončili, jednu predali. Dňa 16. 6. 2026 prišla domov v kľude z práce a unavená, dala si kávu a následne sa išla osprchovať. Potom prišiel manžel, ktorý ju videl ako prekladá veci, že preložila kalendár a potom neskôr stál nad ňou ako nad „mŕtvolou“. Do nemocnice chcela ísť, ale nie s manželom, len s dcérou. Cítila sa už z neho psychicky vyčerpaná. Počas hospitalizácie sa cíti zdravotne lepšie, hlavne sa poriadne vyspala. Po liekoch je kľudnejšia, počas dňa číta knihy, časopisy. Prístup zdravotníckeho personálu je dobrý. Pri príjme bola chvíľu fixovaná na oboch rukách a nohách, ale nevie odhadnúť, koľko to asi bolo. Ďalej uviedla, že psychiatricky hospitalizovaná bola v júli 2022, ambulantne sa lieči v tejto nemocnici. Naposledy bola na kontrole v júli 2025 u H. B.. Na kontroly chodila asi 1 krát z 2 mesiace. Od lekárov dodnes nevie, ako dlho bude hospitalizovaná. S hospitalizáciou nesúhlasí. Dňa 19. 6. 2026 chce už odísť domov. 9. Vykonaným dokazovaním mal súd preukázané, že prevzatie A. B. na uzavretú časť psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš je prípustné. Prevzatie do ústavu zdravotníckej starostlivosti bolo v záujme ochrany a ďalšej liečby pacientky. Súd mal preukázané, že pacientka bola prevzatá v dôsledku jej nepriaznivého zdravotného stavu, najmä pre riziko z premeškania, agresivitu v domácom prostredí, paranoidné nastavenie, s dopadom na emotivitu a správanie, dezorganizované správanie, afektívnu labilitu, dysforickosť. Pacientka dobrovoľne pristúpila k hospitalizácii, keďže si bola sama vedomá, že po psychickej zdravotnej stránke sa necíti v poriadku. Jej neskoršia zmena postoja v rámci zákonnej lehoty 24 hodín na udelenie súhlasu s hospitalizáciou, že s ňou nesúhlasí, neodôvodňuje, aby bola prepustená z tohto oddelenia. Jej psychický zdravotný stav od začiatku hospitalizácie vykazuje potrebu vykonať liečbu v primeranom rozsahu na stabilizáciu jej zdravotného stavu. V opačnom prípade, pre zatiaľ nepriaznivý psychický zdravotný stav, by mohla byť nebezpečná voči sebe samej a okoliu. Z uvedených dôvodov jej hospitalizácia na uzavretej časti psychiatrického oddelenia bola nevyhnutná a potrebná, a na základe uvedeného, v súlade s § 262 ods. 1 Civilného mimosporového poriadku súd rozhodol o jej prípustnosti.
Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Okresnom súde Liptovský Mikuláš, písomne v 3 vyhotoveniach (§ 59 ods. 1 CMP). Odvolanie môže podať účastník, v ktorého neprospech bolo rozhodnutie vydané. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak odvolanie neobsahuje odvolacie dôvody alebo ak sú odvolacie dôvody nezrozumiteľné, súd vyzve odvolateľa na doplnenie odvolacích dôvodov (§ 62 ods. 3 CMP).

